Diari Oficial de la Generalitat Valenciana


Sumari del DOGV 3749, del 15-05-2000 (2000/3444)

Informació pública de la convocatòria municipal per a la presentació d'alternatives tècniques de PAI d'ús industrial, al terme municipal d'Orihuela.
----------------------------------------------------------------------------------------------------------------------------------------------------

### Dades del document

Número de DOGV
:   3749

Data del DOGV
:   15-05-2000

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2000/3444


Organisme emissor
:   Ajuntament d'Orihuela

Tipus de document
:   Anunci

Informació pública de la convocatòria municipal per a la presentació d'alternatives tècniques de PAI d'ús industrial, al terme municipal d'Orihuela. [2000/X3444]
  
La Comissió Municipal de Govern, en la sessió del dia 28 de febrer de 2000, adoptà entre altres l'acord següent:
  
Primer
  
L'aprovació de la justificació i bases de la convocatòria per a la presentació d'alternatives tècniques de PAI per al desenvolupament de sòls d'ús industrial al terme municipal d'Orihuela, que s'incorpora a aquesta proposta d'acord com a annex.
  
Segon
  
Disposar la publicació de les referides bases en el DOGV i en un periòdic dels de major difusió de la província.
  
Orihuela, 12 d'abril de 2000.- L'alcalde-president: José Manuel Medina Cañizares.
  
Annex
  
Justificació, bases orientatives i convocatòria per a la formulació de programes per al desenvolupament d'actuacions urbanístiques integrades d'ús industrial en la perifèria de la ciutat.
  
I. Justificació
  
El Pla General d'Ordenació Urbana d'Orihuela, d'acord amb el model de creixement industrial, va delimitar diverses àrees de sòl urbanitzable no programat, confrontant amb el denominat Polígon Industrial Puente Alto, així com en la perifèria de determinades pedanies en les quals es tractava d'impulsar la implantació de petites i mitjanes empreses, a fi d'evitar el desplaçament de les economies cap a altres zones de la ciutat, i fins i tot fora d'aquesta.
  
Actualment, després d'una anàlisi succinta de la realitat i de les circumstàncies socioeconòmiques i industrials de la ciutat d'Orihuela, com de les previsions i del grau d'execució dels sòls industrials previstos pel PGMOU, s'hi detecta la carència i, per consegüent, la necessitat de sòl industrial urbanitzat a fi de satisfer la demanda d'aquest sòl en el sector terciari i industrial de la nostra ciutat i de la totalitat de l'àrea econòmica de la Vega Baixa del Segura, desenvolupada al voltant de la capitalitat d'Orihuela.
  
És evident que el Polígon Industrial Puente Alto ha estat cobrint fins a dates ben recents gran part de les necessitats industrials de la ciutat i el seu entorn; tanmateix, no es pot obviar el fet que el referit sector es troba totalment saturat, i ja no pot satisfer les demandes que la branca empresarial suscita en aquest tipus de sòl, màxim donat l'immillorable moment que travessa l'economia del nostre país i l'àrea econòmica de la Vega Baixa del Segura, en què existeix el nivell d'atur més baix de la Comunitat Valenciana.
  
Les tendències del mercat en els distints cicles econòmics que s'han succeït des de l'aprovació del Pla General, han assenyalat les preferències dels vertaders operadors urbans en la transformació del sòl, que es decanten exclusivament pels sòls residencials, principalment costaners. El que ha determinat que la manca de sòl industrial ha vingut a constrènyer indefugiblement el desenvolupament econòmic de la ciutat, així com a l'innegable foment de la dispersió de l'activitat industrial no sols a municipis confrontants que ofertaven sòl industrial urbanitzat a preus realment competitius, sinó al foment de l'existència d'activitats industrials ubicades en nuclis o sòls classificats com a no-urbanitzables i, per tant, al marge de la legalitat urbanística, donada la dificultat d'ubicar-se en sòl específicament creat per a aquelles finalitats, tot originant les conseqüents tensions derivades de la incoació, tramitació i resolució dels expedients d'infraccions urbanístiques, a fi de restablir la legalitat urbanística infringida.
  
Això no fa més que reforçar el que es recull en la pròpia exposició de motius de la Llei 6/94, de 15 de novembre, Reguladora de l'Activitat Urbanística de la Comunitat Valenciana, en el sentit que «s'urbanitza poc en relació amb el que s'edifica. Si es prefereix, cal dir que s'urbanitza malament respecte a les demandes socials de construcció...... . Això produeix un encariment, per escassesa, del sòl urbanitzat i, consegüentment, una contínua pressió social......».
  
Per tot això, s'hi fa necessària la intervenció de l'Ajuntament d'Orihuela en el procés, tot arbitrant els procediments previstos en la legislació urbanística vigent, per a facilitar-hi d'aquesta forma l'entrada de la iniciativa privada, tal com estableix l'art. 4.2 de la Llei 6/1998, de 13 d'abril, sobre Règim del Sòl i Valoracions, i més específicament el propi art. 5.3 de la LRAU, en què s'estableix que:
  
«Els poders públics han de suscitar la participació de la iniciativa privada en el desenvolupament urbanístic, tot respectant la lliure concurrència dels particulars que promoguen actuacions amb aquesta finalitat, i fomentant, especialment, la col·laboració activa de la petita i mitjana empresa en la gestió de l'activitat urbanística».
  
En aplicació correcta d'aquests preceptes, així com amb el compromís adquirit amb els ciutadans en el seu moment, és intenció de l'equip de govern municipal d'aquesta Corporació dotar el municipi de tot el sòl industrial urbanitzat necessari, per donar satisfacció a l'empresari de la comarca de la Vega Baixa del Segura, així com a tots aquells joves emprenedors que manquen de recursos propis i amb limitacions per a un endeutament financer suficient que permeta d'accedir a l'escàs sòl urbanitzat existent i, per escàs, d'elevat preu.
  
Donats els antecedents existents i aprofitant les circumstàncies conjunturals que incideixen en l'àrea industrial circumdant al Polígon Industrial Puente Alto, tals com la seua plena consolidació i efectivitat com a àrea econòmica i de serveis, les seues immillorables condicions de connexió viària amb l'actual carretera CN-340, l'Autovia de la Mediterrània A-7 i la Ronda d'Orihuela, que connecta aquest espai econòmic amb la xarxa viària de la comarca de la Vega Baixa; a la qual cosa hem d'afegir el recent Projecte de connexió de la Ronda d'Orihuela amb l'Autovia A-7 de la Mediterrània, redactat per la COPUT de la Generalitat Valenciana, actualment en fase d'informació pública, i que ha d'emmarcar l'àrea objecte d'aquesta proposta, i conformar-se com un eix viari de primera magnitud que ajudarà de fomentar encara més les immillorables condicions de connexió de l'àrea, es considera aquesta zona la més adient per iniciar-hi les actuacions industrials al municipi d'Orihuela. Tanmateix, convé d'aclarir que aquesta no és més que la primera de les actuacions industrials al municipi d'Orihuela i les seues pedanies.
  
La legislació urbanística valenciana, sabut que l'activitat urbanística és una funció eminentment pública, permet, de conformitat amb l'article 7 de la LRAU, que l'execució d'actuacions integrades siga afrontada bé mitjançant gestió directa, sent totes les obres i inversions necessàries per a la urbanització finançades amb fons públics i realitzades per òrgans o empreses de l'administració, o mitjançant gestió indirecta, tot delegant la condició d'agent públic urbanitzador a favor de la iniciativa empresarial privada, sempre que l'alternativa proposada satisfaça raonablement l'interès públic i quede degudament acreditada la seriositat i solvència de l'empresa aspirant a l'adjudicació de l'alternativa.
  
II. Convocatòria
  
En base a tot allò anterior, i en aplicació del que estableixen els articles 1.1 A), 5.3 de la LRAU i 4.2 de la Llei 6/1998, a fi de suscitar i impulsar la iniciativa privada en el desenvolupament urbanístic, l'Ajuntament d'Orihuela efectua aquesta convocatòria prèvia municipal, la qual serà sotmesa a informació pública en el Diari Oficial de la Generalitat Valenciana, a fi que per part dels particulars es promoguen, elaboren i presenten, en pública concurrència, alternatives tècniques de programes per al desenvolupament urbanístic d'actuacions integrades per al desenvolupament de nous sòls d'ús industrial, mitjançant el règim de gestió indirecta, sotmeses a directrius definitòries i bases orientatives per a la selecció, si fa el cas, de l'urbanitzador fixades per aquesta Corporació.
  
III. Bases orientatives
  
A) Delimitació.
  
L'àmbit de l'actuació d'ús industrial per a la qual s'efectua la present convocatòria se centrarà en l'àrea circumdant al Polígon Industrial Puente Alto, i serà condició necessària la programació d'algun/s dels PAU prevists pel Pla General d'Ordenació Urbana (PAU 16 i/o 17), i/o així com un adequat tractament de la franja de sòl confrontant amb la N-340, en què s'ubiquen una sèrie d'actuacions que hauran de ser objecte de regularització.
  
B) Sectorització.
  
Per al supòsit que les alternatives de planejament proposades diferesquen de l'àmbit previst pel Pla General d'Ordenació Urbana per als PAU d'ús industrial, la sectorització haurà d'atendre als criteris establerts en l'article 20 de la LRAU, atenent fonamentalment al mode més idoni per a estructurar la utilització urbanística del territori, tot configurant el perímetre dels sectors amb eixos viaris i alineacions pròpies de la xarxa primària o estructural de dotacions, o excepcionalment amb els límits del sòl no urbanitzable. Alhora, el traçat de les alineacions i límits esmentats respectarà les regles següents:
  
Els camins rústics, les séquies, les corbes de nivell topogràfic, els jaciments minerals a cel obert en desús i els perímetres de protecció del domini públic natural o d'altres elements, així com les seues projeccions virtuals, només podran configurar aqueix traçat quan hi concórreguen qualitats específiques que en facen idònia l'elecció com a frontera d'un desenvolupament urbanístic, i així es justifique.
  
El traçat esmentat no es determinarà mai amb l'exclusiu propòsit d'ajustar-lo a límits de terme municipal o a límits de propietat. Quan la més idònia conformació de l'ordenació urbanística aconselle un traçat coincident amb eixos límits, el Programa haurà d'acreditar que eixa coincidència obeeix a fins concrets i d'acord amb la potestat pública de planejament regulada en l'article 2, no a la mera coincidència ni a la mera conveniència d'ajustar les seues determinacions a condicions predials o administratives preexistents.
  
C) Magnituds de les superfícies urbanitzables.
  
Les magnituds mínimes de les superfícies urbanitzables seran aquelles que millor satisfacen els criteris adés manifestats, donant com a referència una superfície aproximada de 500.000 metres quadrats.
  
D) Exigències mínimes de planejament.
  
Les exigències mínimes de planejament, així com la resta de les condicions urbanístiques, sense perjudici del sotmetiment a les determinacions de la LRAU i del Reglament de Planejament de la Comunitat Valenciana, seran de manera orientativa les establertes pel Pla General d'Ordenació Urbana per al Polígon Industrial Puente Alto.
  
Haurà de quedar plenament garantida l'adequada connexió i integració del sector amb les xarxes d'infraestructures, comunicacions i serveis públics existents, i s'hi tindrà en consideració especial el Projecte de connexió de la Ronda d'Orihuela amb la A-7 Autovia de la Mediterrània.
  
E) Exigències de qualitat de l'ordenació i de la urbanització.
  
Seran criteris degudament ponderats per l'administració actuant el fet que la proposta d'ordenació a més a més de complir amb els estàndards exigits per la legislació aplicable, observe un major rigor en benefici de l'interès públic, així com que les obres d'urbanització a més de ser realitzades amb materials de qualitat, contemplen unitats d'obra que incorporen a les indústries que s'instal·len en el futur immediat dins del sector, les més modernes tecnologies existents en el mercat de les comunicacions.
  
F) Criteris complementaris d'adjudicació.
  
Es valoraran, en ordre a la selecció d'urbanitzador, aquelles alternatives tècniques que en les seues respectives proposicions juridicoeconòmiques i economicofinanceres assumesquen algun o alguns d'aquests compromisos.
  
Aquelles que, respecte a les majors qualitats d'obres d'urbanització, assumesquen costos d'urbanització més raonables, és a dir, oferisquen una millor relació qualitat-preu.
  
Aquelles que assumesquen termini d'execució més breus.
  
Aquelles que en benefici del Patrimoni Municipal, efectuen majors aportacions complementàries, dins o fora dels sectors, que hauran de ser suportades a càrrec del benefici de l' agent públic urbanitzador i no repercutibles als propietaris de sòl afectar per l'actuació.
  
Aquelles proposicions en què l'urbanitzador assumesca el compromís de destinar els terrenys constitutius de la retribució de la tasca urbanitzadora, o part d'aquests, al denominat sòl de foment industrial per a la formació de joves empresaris, tot asssumint, alhora, el compromís d'edificar sobre el sòl esmentat, amb un preu màxim de venda per a aquests terrenys, i permetent-ne l'exacta equivalència amb els costos d'urbanització.
  
En aquest supòsit l'administració actuant adoptarà les mesures oportunes per fiscalitzar la comptabilitat de l'agent públic urbanitzador de forma que es garantesca el compliment dels preus màxims de venda dels terrenys o edificacions conformement amb el compromís que haja estat assumit.
  
G) Capacitat dels concursants.
  
Podran participar elaborant i presentant alternatives tècniques totes aquelles persones naturals que es troben en plena possessió de la seua capacitat jurídica i d'obrar, i les jurídiques legalment constituïdes, que no estiguen compreses en cap de les excepcions previstes en la normativa de contractació administrativa i d'altres disposicions legals aplicables. En especial, i de conformitat amb les previsions de la legislació autonòmica, podran participar aquelles agrupacions d'interès urbanístic que, legalment constituïdes, tinguen per objecte la programació del sector o àmbit corresponent.
  
Quan, en representació d'una societat o agrupació d'interès urbanístic, en concórrega cap membre, haurà de justificar documentalment que hi està facultat. Els poders i documents acreditatius de la personalitat s'acompanyaran a la documentació, degudament conformats per a aquest procediment en la Secretaria General de la Corporació.
  
H) Termini de presentació d'alternatives tècniques.
  
Sense perjudici que la legislació autonòmica valenciana permet a qualsevol particular, persona física o jurídica, la presentació de les referides alternatives tècniques sense subjecció a termini, és intenció de la Corporació Municipal establir el termini màxim de quatre mesos, comptadors des de la publicació d'aquesta convocatòria, per a la presentació d'alternatives, transcorregut el qual sense haver-se presentat, o que les presentades no satisferen raonablement l'interès públic, l'Ajuntament d'Orihuela procedirà d'ordenar l'àmbit descrit i adoptarà les mesures oportuns en ordre a la programació urbanística dels sòls que considere oportuns, mitjançant el sistema de gestió directa o un altre que estime convenient.
  
Si se presentaren alternatives tècniques i cap d'elles fos raonablement satisfactòria per l'interès públic, quedaria sense efecte el termini màxim establert, i aquestes es tramitarien d'acord amb la legislació autonòmica valenciana.
  
I) Documentació, tramitació i adjudicació.